Okresná prokuratúra Bratislava III 
Vajnorská 47, 832 77 Bratislava 3

Sp. zn. : 1 Pv 684/09/1103	Bratislava III, 27.6.2012
EEČ : 2-10-87-2012

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 257/2009 Zbierky zákonov

Rozhodol: 	prokurátor Okresnej prokuratúry Bratislava III
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného uznesením povereného príslušníka PZ, Oddelenia skráteného vyšetrovania Nové Mesto - západ, Okresného riaditeľstva PZ Bratislava III, spisová značka ORP-2414/3-OSV-B3-2009 zo dňa 08.07.2010, pre prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona, na tom skutkovom základe, že od presne nezisteného času do dňa 10.10.2009 kedy v čase o 08:30 hodine v Bratislave, na XXXXX, v penzióne z názvom XXXXX u seba prechovával omamnú látku, kedy bol kontrolovaný príslušníkmi Policajného zboru, Pohotovostnej motorizovanej jednotky, Krajského riaditeľstva Policajného Zboru v Bratislave, ktorým dobrovoľne vydal zo zadného vrecka nohavíc, ktoré mal na sebe, 1 kus igelitový priesvitný sáčok s rozmermi 4x7 cm, ktorý obsahoval biely papierik v ktorom sa nachádzal neznámy biely práškový materiál, homogénny, bez viditeľných prímesí s celkovou hmotnosťou 0,194 mg, následným kriminalisticko - expertíznym skúmaním bolo zistené, že sa jedná o ketamín hydrochlorid, ktorý možno považovať za 2 až 5 obvykle jednorazových dávok drogy, pričom látka ketamín je celkové disociačné anestetikum a v zmysle zákona číslo 139/1998 Zbierky zákonov Slovenskej republiky o omamných, psychotropných látkach a prípravkoch v znení neskorších predpisov  je ketamín zaradený do II. skupiny omamných látok,  

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
Uznesením povereného príslušníka PZ, Oddelenia skráteného vyšetrovania  Nové Mesto - západ, Okresného riaditeľstva PZ  Bratislava III, spisová značka ORP-2414/3-OSV-B3-2009 zo dňa 08.07.2010, bolo podľa § 206 odsek 1 Trestného poriadku, vznesené obvinenie XXXXX, narodený XXXXX - občan Slovinskej republiky, pre prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona, na tom skutkovom základe ako je uvedené vo výrokovej časti tohto uznesenia.
      Dňa 22.07.2011, bola vec predložená cestou právnej pomoci Príslušnému kompetentnému úradu Slovinskej republiky za účelom prevzatia trestného stíhania. Dňa 16.01.2012 prevzala Krajská prokuratúra v Murskej Sobote, Slovinská republika, prostredníctvom Ministerstva spravodlivosti, Sekcie pre medzinárodnú spoluprácu a medzinárodnú právnu pomoc, trestné stíhanie, ktoré prijala a následne dňa 24.01.2012 rozhodla uznesením spisová značka Kt 117/12-1Mk/bb, že zastavuje trestné stíhanie menovaného nakoľko oznámený skutok nie je trestným činom a konanie menovaného nevykazuje znaky trestného činu, ktorý sa mu kladie za vinu. Ďalej v predmetnom uznesení Krajskej prokuratúry v Murskej Sobota, Slovinská republika je konštatované, že držba  ketamín  hydrochloridu nie je na území Slovinskej republiky trestné a preto bolo potrebné rozhodnúť tak, ako je uvedené vo výrokovej časti predmetného uznesenia.
 
     Uznesenie Krajskej prokuratúry v Murskej Sobote, Slovinská republika, bolo doručené cestou právnej pomoci tunajšej prokuratúre dňa 07.02.2012, následne po jeho úradnom preklade, dozorový prokurátor preskúmal predmetné uznesenie spolu so zadováženým spisovým materiálom a dospel k záveru, že rozhodnutie Krajskej prokuratúry v Murskej Sobote, Slovinská republika spisová značka Kt 117/12-1Mk/bb zo dňa 24.01.2012 je dostačujúce a rozhodnutie o zastavení trestného stíhania podľa § 215 odsek 2 písmeno c) Trestného poriadku platného na území Slovenskej republike je dôvodné.

       Podľa § 171 odsek 1 Trestného zákona, kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky. 
      V zmysle § 135 odsek 1 Trestného zákona, prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.  
      Podľa § 215 odsek 2 písmeno c), odsek 5, odsek 6, odsek 7 Trestného poriadku, prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce. 
Uznesenie o zastavení trestného stíhania treba doručiť obvinenému a poškodenému. Uznesenie policajta treba doručiť prokurátorovi najneskôr do 48 hodín.
Obvinený a poškodený môžu proti uzneseniu o zastavení trestného stíhania okrem odseku 1 písmena f) a obvinený aj odseku 3 podať sťažnosť, ktorá má odkladný účinok.
 
V trestnom stíhaní, ktoré bolo zastavené podľa odseku 2 písmena a), sa pokračuje, ak obvinený vyhlási do troch dní od doručenia uznesenia, že na prejednaní veci trvá. O tom je potrebné obvineného poučiť.

      V priebehu prípravného konania bolo zistené a preukázané, že konaním obvineného došlo k naplneniu skutkových znakov prečinu nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona, a skutok pre ktorý bolo menovanému vznesené obvinenie spáchal, tak je uvedené vo výrokovej časti tohto uznesenia. Konanie menovaného, a to prechovávanie ketamín chloridu je na území Slovenskej republiky trestné, nakoľko látka ketamín je celkové disociačné anestetikum a v zmysle zákona číslo 139/1998 Zbierky zákonov Slovenskej republiky o omamných, psychotropných látkach a prípravkoch v znení neskorších predpisov  je ketamín zaradený do II. skupiny omamných látok. Zároveň je však potrebné uviesť, že menovaný je občanom Slovinskej republiky, kde tak ako je uvedené vyššie, držba predmetnej látky nie je trestná. Nie je  reálne možné vyžadovať od každého občana cudzieho štátu, ktorý príde na územie Slovenskej republiky na krátkodobý pobyt, aby okrem všeobecne dostupných informácii o jeho povinnostiach na území Slovenskej republiky podrobne ovládal všetky zákony a vyhlášky štátu na ktorého územie vstupuje a krátkodobo sa zdržuje. Nad rámec uvedeného je potrebné zdôrazniť aj skutočnosť, že v danom prípade, postih menovaného by bol bez účinku, ktorý predpokladá Trestný zákon v zmysle individuálnej a generálnej prevencie. 

      Vzhľadom na vyššie uvedené skutočnosti považujem zastavenie trestného stíhania z dôvodov uvedených v ustanovení § 215 odsek 2 písmena c) Trestného poriadku za dôvodný. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Hudec
prokurátor